Հենրի Սիմեոնիս

**Հենրի Սիմեոնիս** (, մոտ 1225–1264), Օքսֆորդի հարուստ բնակիչ, որը 1242 թվականին աքսորվել է քաղաքից՝ Օքսֆորդի համալսարանի ուսանողի սպանության համար։ Ավելի քան 550 տարի Օքսֆորդի համալսարանի ուսանողները երդվել են երբեք չներել Սիմեոնիսին նրա հանցանքի համար, սակայն ժամանակի ընթացքում Օքսֆորդի ուսանողներից կամ դասախոսներից ոչ մեկը չէր կարողանում հիշել, թե ինչու էր Սիմեոնիսը շնորհազրկվել։ Երդումը վերացվել է 1827 թվականին, և միայն 1912 թվականին են պարզվել Սիմեոնիսի ինքնությունը և նրա հանցանքը՝ շնորհիվ Օքսֆորդի համալսարանի արխիվների։

## Կենսագրություն
մինի|1243 թվականին սահմանային պատի կառուցման վկայություն, որտեղ Հենրի Սիմեոնիսը հիշատակվում է որպես վկա
Հենրի Սիմեոնիսը Սիմեոնի որդի Հենրիի որդին էր, որից էլ ստացել է իր ազգանունը: Սիմեոնը թագավորական հրովարտակների վկա էր, և ենթադրվում է, որ եղել է Ջոն Պլանտագենետ թագավորի ռիվերից (անգլոսաքսոնական Անգլիայում ռիվը վարչական պաշտոնյա էր, որը ծառայում էր թագավորին կամ ավելի ցածր պաշտոն զբաղեցնող լորդին՝ կատարելով տարբեր դերեր) մեկը։ Սիմեոնի որդի Հենրին 13-րդ դարում Օքսֆորդի ամենահարուստ քաղաքացիներից մեկն էր: Հենրիի որդի և Սիմեոնի թոռ Հենրին տարեգրություններում առաջին անգամ հիշատակվում է 1225 թվականին․ հայտնի է, որ Հենրի Սիմեոնիսը եղել է հարուստ մարդ և քաղաքում ունեցել է զգալի ունեցվածք:

Ըստ տարեգրությունների՝ 1242 թվականի մայիսի 22-ին Հենրի Սիմեոնիսը նրանց թվում էր, ովքեր Հենրի III թագավորի հրամանագրով տուգանվել են 80 ֆունտով և վտարվել Օքսֆորդից՝ համալսարանի ուսանողի սպանության համար: Նրանց բոլորին թույլատրվել է բնակություն հաստատել Նորթհեմփթոնում կամ ավելի հյուսիս, բայց արգելվել է մոտենալ Օքսֆորդի սահմաններին մինչև թագավորի վերադարձը Աքվիտանիայի դքսությունից: Նույն թվականին թագավորը վերադարձել է Անգլիա, և Հենրի Սիմեոնիսը հայտնվել է Օքսֆորդում 1243 թվականի սկզբին: Նա թագավորին է վաճառել այն կղզին, որը 1245 թվականին Հենրի III-ը նվիրաբերել էր Կրտսեր եղբայների միաբանությանը։

Աղբյուրները վկայում են, որ 1264 թվականին Օքսֆորդից ուսանողների զանգվածային արտագաղթ է տեղի ունեցել: Հայտնի է, որ մարտի 12-ին Հենրի III թագավորը հրամանագիր է արձակել համալսարանի գործունեությունը ժամանակավորապես կասեցնելու մասին, իսկ մարտի 25-ին նա Հենրի Սիմեոնիսին ներում է շնորհել: Հրովարտակի համաձայն՝ Օքսֆորդի համալսարանը պարտավոր էր թույլ տալ Սիմեոնիսին վերադառնալ քաղաք և ապրել այնտեղ, եթե նա ցուցաբերեր օրինակելի վարքագիծ։ Օքսֆորդի աղբյուրները այս իրադարձությունը տարբեր կերպ են մեկնաբանում. Օքսֆորդի համալսարանի արխիվների պահող Ռեջինալդ Լեյն Փուլը 1912 թվականին գրել է, որ հենց այն պատճառով, որ Սիմեոնիսին թույլատրվել էր վերադառնալ քաղաք, ուսանողները լքել են Օքսֆորդը:

2023 թվականին Բոդլեյան գրադարանի աշխատակցուհի Էլիս Միլեան պարզել է, որ Հենրի Սիմեոնիսը քաղաք էր վերադարձել դրանից մի քանի տարի առաջ, իսկ Օքսֆորդի համալսարանը կորցրել էր թագավորի բարեհաճությունը՝ Երկրորդ բարոնական պատերազմի ժամանակ թագավորի իշխանության դեմ շարժման կենտրոնը լինելու պատճառով։ Միլեան եզրակացրել է, որ Հենրի Սիմեոնիսը պարզապես կաշառել էր թագավորին՝ ներման դիմաց։ 1264 թվականի մայիսի 12-ին Լյուիսի ճակատամարտում Հենրի III թագավորը պարտվել է բարոններին և գերի ընկել. արդյունքում Օքսֆորդի ուսանողները որոշել են չենթարկվել թագավորի հրամաններին և չընդունել Սիմեոնիսին:

## Երդում
Օքսֆորդի համալսարանում Հենրի Սիմեոնիսի նկատմամբ ատելությունն այնքան մեծ էր, որ մինչև 1827 թվականը արվեստի բակալավրի աստիճան ստանալու համար դիմող բոլոր թեկնածուները պարտավոր էին երդվել երբեք չներել Սիմեոնիսի կատարած հանցագործությունը: Այս երդումը նշված էր կանոնադրություններում, բայց դրանք չէին նշում Սիմեոնիսի կատարած կոնկրետ հանցագործության մասին․

Մագիստրոս, դու կերդվես, որ երբեք չես համաձայնի հաշտվել Հենրի Սիմեոնիսի հետ և երբեք այլևս չես ընդունի բակալավրի կարգավիճակը։

Երկար ժամանակ կային տարբեր վարկածներ այն մասին, թե ինչ հանցանք կատարելու մեջ էր կասկածվում Սիմեոնիսը։ Այսպես, 1608 թվականին Օքսֆորդի համալսարանի դիվանապահ Բրայան Թուայնը իր *«Antiquitatis Academiae Oxon Apologia»* գրքում գրել է, որ Հենրի Սիմեոնիսն ուներ «արվեստների ռեգենտի» աստիճան () և փորձել է հեռանալ օտարերկրյա մենաստան՝ կատարելով ակնհայտ կեղծ պնդում, թե ունի բակալավրի լիարժեք աստիճան։ Սակայն Թուայնը դրա որևէ ապացույց չի ներկայացրել: 17-րդ դարում հնահավաք Էնթոնի Վուդը, որն ուսումնասիրել էր Օքսֆորդի համալսարանի 1651-1652 թվականների կանոնադրությունը, գրել է, որ համալսարանն առաջարկել է վերացնել Սիմեոնիսի նկատմամբ երդումը, բայց առաջարկն անհայտ պատճառներով մերժվել է: Եպիսկոպոս Քրիստոֆեր Ուորդսվորթ Կրտսերը 1874 թվականին գրել է, որ Սիմեոնիսը, հնարավոր է, թաքցրել է իր ակադեմիական աստիճանը Ջոն Պլանտագենետի թագավորության օրոք՝ որոշակի նպատակի հասնելու համար:

Էլիս Միլեան 2023 թվականին գրել է, որ հետագայում ոչ ոք չգիտեր կամ չէր հիշում երդման իրական պատճառները, որոնք շրջապատված էին առասպելներով ու լեգենդներով։ Այդ պատճառով, նրա կարծիքով, երդումը չեղյալ է հայտարարվել 1827 թվականի փետրվարին: Միլեան նման երդումը համարում է «որոշ համալսարանական ավանդույթների երկարակեցության չափազանց տարօրինակ նմուշ», որի իմաստը ժամանակի ընթացքում կորել էր, և ապացույցն այն բանի, որ որոշ հին օրենքներ վերանայման կարիք ունեն պարզապես այն պատճառով, որ ոչ բոլորը գիտեն դրանց ընդունման պատճառները: Միայն 1912 թվականին Օքսֆորդի համալսարանի արխիվների պահող Ռեջինալդ Լեյն Փուլը կարողացել է պարզել Հենրի Սիմեոնիսի ինքնությունը և նրա կատարած հանցագործության հանգամանքները:

## Ծանոթագրություններ

Կատեգորիա:13-դարի անգլիացիներ
Կատեգորիա:Անգլիացի մարդասպաններ
Կատեգորիա:Երդում
Կատեգորիա:Օքսֆորդի համալսարան